CNT วิ่งฉิว 8% ตั้งเป้ารายได้ปีนี้โตแตะ 9 พันลบ. หลังตุนแบ็กล็อกแน่น-จ่อประมูลงานเพิ่ม
CNT วิ่งฉิว 8% ตั้งเป้ารายได้ปีนี้โตแตะ 9 พันลบ. หลังตุนแบ็กล็อกแน่น-จ่อประมูลงานเพิ่ม โดย ณ เวลา 15.32 น. ราคาอยู่ที่ระดับ 2.06 บาท เพิ่มขึ้น 0.16 บาท หรือ 8.42% สูงสุดที่ระดับ 2.22 บาท ต่ำสุดที่ระดับ 1.90 บาท ด้วยมูลค่าการซื้อขาย 5.02 ล้านบาท
12 มี.ค. 2562

ผู้สื่อข่าวรายงานว่า ราคาหุ้นบริษัท คริสเตียนีและนีลเส็น (ไทย) จำกัด (มหาชน) หรือ CNT ณ เวลา 15.32 น. อยู่ที่ระดับ 2.06 บาท เพิ่มขึ้น 0.16 บาท หรือ 8.42% สูงสุดที่ระดับ 2.22 บาท ต่ำสุดที่ระดับ 1.90 บาท ด้วยมูลค่าการซื้อขาย 5.02 ล้านบาท

นายสุรศักดิ์ โอสถานุเคราะห์ กรรมการและผู้ช่วยกรรมการผู้จัดการ CNT เปิดเผยว่า บริษัทตั้งเป้ารายได้ปีนี้ที่ 9,000 ล้านบาท จากปีก่อนที่มีรายได้ 7,135.91 ล้านบาท และมั่นใจว่าผลประกอบการจะกลับมามีกำไรได้ จากปีก่อนที่มีผลขาดทุนอยู่ 423.07 ล้านบาท โดย ณ สิ้นเดือน ก.พ. บริษัทมีงานในมือ (Backlog) ราว 13,000 ล้านบาท และในปีนี้ภาครัฐก็จะมีงานประมูลโครงการโครงสร้างพื้นฐานขนาดใหญ่ออกมาค่อนข้างมาก ก็จะเป็นโอกาสในการเข้าไปรับงานของบริษัท
โดยปัจจุบันการรับงานของบริษัทจะไม่ได้เน้นการแข่งขันด้านราคา เหมือนกับช่วง 2-3 ปีที่ผ่านมา ที่งานมีไม่มากบริษัทจึงต้องมีการแข่งขันด้านราคา ก็เชื่อว่าจะทำให้บริษัทมีมาร์จิ้นที่ดีขึ้นในปีนี้
“เราคงจะไม่มีโครงการฝันร้ายเหมือนในปีก่อน ๆ อีก ซึ่งก็คงหลีกหนีไม่ได้ที่จะบอกว่าอาจจะมีบ้าง แต่อย่างไรก็ตามเราจะเน้นควบคุมทุก ๆ อย่างให้อยู่ในจุดที่สามารถรับได้ และในปีนี้เองเราถือว่าเป็นปีที่ดี เพราะสำหรับเราถือว่าเป็นปีที่ค่อนข้างดี มีงานที่เข้ามาจำนวนมาก และจะไม่แข่งขันด้านราคาเหมือนในปีที่ผ่าน ๆ มา” นายสุรศักดิ์ กล่าว